# Lotte van Drunen

Lotte van Drunen (Gorinchem, 9 d'agost de 2007) és una pilot professional de motocròs neerlandesa que va guanyar el campionat del món de motocròs femení (WMX) del 2024 amb Yamaha, esdevenint la campiona més jove d'aquesta categoria.

## Carrera esportiva
### Primers anys

Van Drunen prové d'una família molt aficionada al motocròs: el seu pare i tres germans hi van competir. Va aconseguir la seva primera moto en fer els quatre anys. El 2014, a sis anys, va participar per primera vegada al Campionat dels Països Baixos, corrent-hi contra els nois. El 2016 va guanyar per primera vegada el campionat nacional de 50cc, un títol que revalidà el 2018, ara en 65cc. Aquest darrer any, a més, va quedar quarta al Campionat del Món de motocròs júnior de 65cc, celebrat a Austràlia, cosa que representà la millor classificació de la història per a una noia en categoria júnior. El 2019 va tornar a guanyar el Campionat neerlandès.
El 2020, Van Drunen va acabar segona al Campionat nacional de 85cc, l'any que va debutar en aquesta cilindrada. El 2021 va entrar al Rynopower MX Racing Team, amb una KTM. Va esdevenir la primera noia a aconseguir la pole position a la Junior Cup 85. Al Campionat d'Europa (EMX) va ser tercera. El 2022 va tornar a guanyar el Campionat dels Països Baixos, ara en 125cc, competint al seus 14 anys contra nois de 17. Un cop fets els 15 va debutar al Campionat del Món de Motocròs Femení (WMX) i es va anunciar que Kawasaki la fitxaria amb un contracte de tres anys.

### 2023

El 2023, Van Drunen va competir al WMX per primera vegada a temporada completa. Tanmateix, el previst contracte de tres anys amb Kawasaki va fracassar i va haver de córrer-hi amb una Kawasaki privada. Tot i ser la seva primera temporada amb la moto de 250 cc, més pesada, de seguida va guanyar la primera cursa de la temporada a Sardenya, victòria que completà amb un tercer lloc a la segona mànega, cosa que li va proporcionar el segon lloc al Gran Premi. Després del seu aniversari, va guanyar les dues curses del Gran Premi dels Països Baixos, esdevenint la quarta neerlandesa a guanyar un Gran Premi del WMX. Va acabar el mundial en la tercera posició final. A banda, aquell any es proclamà Campiona d'Europa femenina després d'haver dominat el campionat EMX Women durant tota la temporada i haver-ne guanyat les dotze curses del calendari.

### 2024

De cara a la temporada del 2024, Van Drunen va passar a l'equip De Baets MX, equipat amb motos Yamaha. Va disputar les seves primeres curses amb Yamaha el novembre de 2023. Al Mini O's d'Orlando, una de les curses principals d'Amèrica, va guanyar dos títols femenins: el de supercross i el de motocròs. El gener de 2024, Van Drunen va ser inclosa al programa d'atletes Quadrant del pilot de F1 Lando Norris. Aquell any es va proclamar campiona del món femenina (WMX) després d'haver guanyat cinc curses del campionat i haver obtingut cinc podis més durant la temporada, situant-se 4 punts per davant de la subcampiona, Daniela Guillén, qui en va guanyar quatre i va obtenir sis podis.

## Palmarès
### Títols per any

| Any | Equip | Campionat | Classe |
| 2016 | ? | Campionat dels Països Baixos | 50cc |
| 2018 | Husqvarna | Campionat dels Països Baixos | 65cc |
| 2019 | KTM | Campionat dels Països Baixos | 65cc |
| 2022 | KTM | Campionat dels Països Baixos | 125cc |
| 2023 | Kawasaki | EMX Women | - |
| 2024 | Yamaha | WMX | - |

## Referències

* ↑ «Lotte Van Drunen» (PDF) (en francès). memotocross.fr, 10-12-2023. [Consulta: 10 febrer 2025].
* ↑ «Motocrosstalent Lotte van Drunen (15) wil ook van de mannen winnen» (en neerlandès). NOS.nl, 21-05-2023. Arxivat de l'original el 2024-03-23.
* ↑ «Checkbox 2: Lotte van Drunen over motocross, ambities en haar leven naast de sport» (en neerlandès). KNMV, 08-03-2019. Arxivat de l'original el 2024-03-24.
* ↑ «Ze was het enige meisje tussen 234 deelnemers» (en neerlandès). Hart van Nederland, 23-07-2019. Arxivat de l'original el 2024-03-24.
* ↑ «'No Mud, No Glory' (Dutch) - minidocumentaire over Lotte van Drunen» (en neerlandès). Motonews, 05-12-2020. Arxivat de l'original el 2024-03-24.
* ↑ Müller, Dietmar. «Lotte van Drunen – Die Schnellstarterin!» (en alemany). Motocross-Magazin.de, 20-08-2021. Arxivat de l'original el 2024-03-24.
* ↑ «Doing What No One Else Can... Lotte Van Drunen!» (en anglès). Quadrant Athletes, 13-02-2024. Arxivat de l'original el 2024-04-17.
* ↑ Abgarjan, Thoralf. «Lotte van Drunen (Kawa) steigt mit 15 in die WM ein» (en alemany). SpeedWeek.com, 11-08-2022. Arxivat de l'original el 2024-03-28.
* ↑ «Sliedrechtse Lotte van Drunen (15) wijzigt haar plan voor seizoen 2023» (en neerlandès). Het Kompas Sliedrecht.nl, 17-02-2023. Arxivat de l'original el 2024-03-24.
* ↑ van Dam, Ronald. «Op andere motor meldt 16-jarige Van Drunen zich voor wereldtitelstrijd WMX» (en neerlandès). NOS.nl, 23-03-2024. Arxivat de l'original el 2024-04-04.
* ↑ «EMX Women’ European Championship: Van Drunen and Barker claim the title» (en anglès). fim-europe.com. FIM Europe, 03-07-2023. [Consulta: 10 febrer 2025].
* ↑ «EMX Women - Championship Standings» (en anglès). fim-europe.eu. FIM Europe. [Consulta: 10 febrer 2025].
* ↑ «Yamaha Reaches Multi-Year Deal with WMX Prodigy Lotte van Drunen» (en anglès). Yamaha-Racing.com, 10-11-2023. Arxivat de l'original el 2024-03-24.
* ↑ «Lotte van Drunen pakt twee títols in Amerika» (en neerlandès). Het Kompas Sliedrecht.nl, 27-11-2023. Arxivat de l'original el 2024-03-24.
* ↑ «Announcing Quadrant Athletes» (en anglès). Quadrant.gg, 24-01-2024. Arxivat de l'original el 2024-04-15.

## Enllaços externs

* Lotte van Drunen - Lloc web oficial (anglès) (neerlandès)
Campiones del Món de motocròs$^1$ :
2005 - Stephanie Laier
2006 - Katherine Prumm
2007 - Katherine Prumm
2008 - Livia Lancelot
2009 - Stephanie Laier
2010 - Stephanie Laier
2011 - Stephanie Laier
2012 - Kiara Fontanesi
2013 - Kiara Fontanesi
2014 - Kiara Fontanesi
2015 - Kiara Fontanesi
2016 - Livia Lancelot
2017 - Kiara Fontanesi
2018 - Kiara Fontanesi
2019 - Courtney Duncan
2020 - Courtney Duncan
2021 - Courtney Duncan
2022 - Nancy van de Ven
2023 - Courtney Duncan
2024 - Lotte van Drunen :
$^1$En cursiva, les guanyadores de la Copa del món prèvia al campionat. :